ORDE do 15 de xuño de 2009 sobre delegación de competencias en órganos centrais e periféricos da Consellería de Sanidade.
CONSELLERÍA DE SANIDADE — III. OUTRAS DISPOSICIÓNS — 19/06/2009

A actividade administrativa da Consellería de Sanidade leva consigo unha concentración de funcións arredor do seu titular que aconsella, dado o seu volume, recorrer á delegación de competencias no secretario xeral e noutros órganos da consellería sen esquecer o debido respecto aos principios que informan a actividade administrativa que se recollen no artigo 103.1º da Constitución.
A delegación de competencias permite a axilización administrativa necesaria e redunda en beneficio tanto da Administración como dos administrados, dentro do máis rigoroso respecto ás garantías xurídicas que a tutela dos intereses públicos exixe.
Na súa virtude, facendo uso das facultares que me confiren os artigos 43.3º da Lei 1/1983, do 22 de febreiro, reguladora da Xunta e da súa presidencia, e o artigo 13 da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro, o artigo 72.4º do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, e demais disposicións de xeral aplicación,
DISPOÑO:
Primeiro.-Deléganse no secretario xeral da consellería as seguintes competencias:
a) O despacho e resolución dos expedientes de índole administrativa que lle estean atribuídos á titular da consellería.
b) Autorizar e dispoñer os gastos da consellería, ata o límite dos créditos autorizados; propoñer a ordenación dos pagamentos correspondentes e aprobar as modificacións orzamentarias que correspondan á conselleira.
c) As funcións que como órgano de contratación lle estean atribuídas á titular da consellería pola lexislación vixente.
d) A execución dos acordos de carácter xeral do consello de dirección e do comité executivo da consellería.
e) Dispoñer de todo canto atinxa ao réxime interno da consellería, cando non sexa competencia doutro centro directivo.
f) O exercicio da xefatura do persoal do departamento e a súa inspección, segundo o previsto no Decreto 119/1982, do 5 de outubro, que inclúe as seguintes atribucións:
1. A incoación dos expedientes disciplinarios de todo o persoal da consellería, así como o exercicio das potestades disciplinarias, agás a separación do servizo, de conformidade coas disposicións vixentes.
2. A autorización para a asistencia a cursos, xornadas e, en xeral, actos de capacitación ou perfeccionamento, por proposta da correspondente dirección xeral ou xefatura territorial.
3. A concesión de permisos e licenzas que teñan repercusión no capítulo I dos orzamentos.
4. A autorización das comisións de servizo con dereito a indemnización e a concesión de permisos ou licenzas que non teñan repercusión no capítulo I dos orzamentos do persoal da secretaría xeral.
5. A autorización das vacacións anuais e das de todo o persoal dos servizos centrais e dos departamentos territoriais.
6. As facultades que lle corresponden á conselleira en materia de persoal, segundo o establecido no artigo 17 do Decreto lexislativo 1/2008, do 13 de marzo, polo que se aproba o texto refundido da Lei de función pública de Galicia.
g) A resolución na vía administrativa dos recursos interpostos contra os actos e resolucións das autoridades da consellería, agás as ditadas en expedientes sancionadores non disciplinarios, así como a resolución das reclamacións previas previstas na Lei de réxime xurídico das administracións públicas e do procedemento administrativo común.
h) As funcións inherentes ao exercicio de protectorado que lle corresponden á conselleira en relación coas fundacións de interese galego.
i) A resolución dos expedientes e asuntos de índole patrimonial e a formalización dos correspondentes negocios xurídicos, así como o exercicio daqueloutras competencias en materia patrimonial atribuídas á titular da consellería.
j) Establecer os créditos orzamentarios que serán obxecto de desconcentración ou redistribución nos departamentos territoriais.
k) En relación aos departamentos e servizos territoriais da consellería, a autorización das comisións de servizo con dereito a indemnización que deban levarse a cabo fóra da comunidade autónoma.
Segundo.-Delégase na Dirección Xeral de Saúde Pública e Planificación, respecto do persoal do seu centro directivo, a autorización das comisións de servizo con dereito a indemnización, así como a concesión de permisos e/ou licenzas que non teñan repercusión no capítulo I dos orzamentos.
Terceiro.-Deléganse nos xefaturas territoriais da Consellería de Sanidade, en relación co persoal, a autorización das comisións de servizo con dereito a indemnización, así como a concesión de permisos ou licenzas que non teñan repercusión na capítulo I dos orzamentos de gastos. Igualmente, respecto dos créditos que sexan obxecto de desconcentración ou redistribución, delégase a aprobación dos actos de autorización e disposición de créditos, o recoñecemento das obrigas, a proposta de ordenación dos correspondentes pagamentos e as competencias como órgano de contratación, coa excepción daqueles expedientes reservados á aprobación previa do Consello da Xunta de Galicia.
Cuarto.-As resolucións e actos administrativos emanados no uso destas delegacións respectarán os requisitos formais e as limitacións establecidas na Lei de réxime xurídico das administracións públicas e do procedemento administrativo común e nos artigos 43 e 44 da Lei 1/1983, reguladora da Xunta e da súa presidencia, e, en consecuencia, farán constar expresamente esta circunstancia e considéranse ditadas polo órgano delegante.
Quinto.-En calquera momento, a conselleira poderá reclamar para si o exercicio das competencias que son delegadas por esta orde, das cales quedan excluídas, en todo caso, as recollidas no artigo 13.2º da Lei 30/1992, do 26 de novembro, de réxime xurídico das administracións públicas e do procedemento administrativo común e no 44.2º da Lei reguladora da Xunta e da súa presidencia.
Disposición adicional
Sen prexuízo das competencias delegadas no secretario xeral da Consellería de Sanidade e do establecido no Decreto 310/2009, do 28 de maio, polo que se establece a estrutura orgánica da Consellería de Sanidade, autorízase a Dirección de Recursos Económicos e a Dirección de Recursos Humanos do Servizo Galego de Saúde para xestionar e tramitar os expedientes que lle corresponden á secretaria xeral, en materia económica, orzamentaria e de persoal, coa superior dirección desta.
Disposición transitoria
Os expedientes en materia económica, orzamentaria e de persoal correspondentes á Consellería de Sanidade, que se atopen en tramitación no período comprendido entre a entrada en vigor do Decreto 310/2009, do 28 de maio, polo que se establece a estrutura orgánica da Consellería de Sanidade, e a entrada en vigor desta orde, tramitaranse de conformidade co previsto na disposición adicional desta.
Disposición derrogatoria
Quedan derrogadas as ordes do 8 de maio de 2006 sobre delegación de competencias en órganos centrais e periféricos da Consellería de Sanidade, e a Orde do 30 de marzo de 2007 de delegación de competencias en materia de redistribución de créditos correspondentes ao orzamento de gastos nas delegacións provinciais, así como na Orde do 8 de maio de 2009 polo que se atribúen competencias aos xefes territoriais da Consellería de Sanidade, creados no Decreto 245/2009, do 30 de abril, polo que se regulan as delegacións territoriais da Xunta de Galicia, e cantas disposicións de igual ou inferior categoría se opoñan ao establecido nesta orde.
Disposición derradeira
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 15 de xuño de 2009.
María del Pilar Farjas Abadía
Conselleira de Sanidade